DA Den Europæiske Unions Tidende CE 78/218

(2004/C 78 E/0223)

SKRIFTLIG FORESPØRGSEL E-3072/03

af Konstantinos Hatzidakis (PPE-DE) til Kommissionen

(20. oktober 2003)

Om: Tilrådighedsstillelse af ADSL-tjenesten i Grækenland

Den græske telekommunikationstjeneste (OTE) stillede i juni 2003 ADSL-tjenesten til rådighed i Grækenland. Der blev straks indgivet mange klager om den måde, hvorpå tjenesterne blev stillet til rådighed på, kvaliteten heraf og priserne herpå. Det er karakteristisk, at den pågældende tjenesteydelse i Grækenland stilles til rådighed til en pris, som er fem gange højere end i det øvrige EU. Grunden hertil er, at OTE ved forskellige fremgangsmåder har haft held til i stor udstrækning at udelukke private ADSL-leverandører fra markedet ved at fratage dem muligheden for at konkurrere med OTE.

Sagt mere konkret har OTE, som leverer denne tjeneste både engros og endetail, besluttet sig til at fastsætte sine priser således, at forskellen mellem engros-prisen og detail-prisen er meget lille og i stor udstrækning skal hindre private virksomheder i at tilbyde ADSL-tjenester til lavere priser end de priser, som OTE tilbyder. Endvidere garanterer OTE ingen bestemt grad af kvalitet i ADSL-tjenesten, som den stiller til rådighed for private firmaer på engros-basis (den begrænser sig selv til »best efforts«) med det resultat, at disse firmaer overhovedet ikke er i stand til at give garanti for kvaliteten af den service, de yder deres kunder. OTE leverer også kun ADSL-tjenesten til de kunder, som har erhvervet terminaludstyret hos OTE selv.

1. Hvorledes vurderer Kommissionen disse foranstaltninger fra OTE's side set på baggrund af liberaliseringen af telekommunikation i EU?

2. Agter Kommissionen at rette henvendelse til de græske myndigheder med henblik på at bringe det monopol til ophør, som i væsentlig grad er opstået på det pågældende marked, og som hindrer både de græske borgere og den græske økonomi i at anvende og udnytte denne nye teknologi?

Svar afgivet på Kommissionens vegne af Erkki Liikanen

(27. november 2003)

Ifølge EU's nye regelsæt for elektronisk kommunikation skal de nationale tilsynsmyndigheder, under behørig hensyntagen til Kommissionens henstilling om relevante markeder (1), gennemføre en markedsanalyse, bl.a. af engrosmarkedet for ubundtet adgang (herunder delt adgang) til trådbaserede kredsløb og delkredsløb med henblik på levering af bredbånds- og taletelefonitjenester, samt af engrosmarkedet for bredbåndstilslutning. Formålet med denne analyse er at afgøre, om der er operatører, der indtager en stærk markedsposition på disse markeder. Hvis dette viser sig at være tilfældet, skal den nationale tilsynsmyndighed tage passende skridt til at rette op på forholdene.

Grækenland har endnu ikke gennemført det nye EU-regelsæt i national ret. Kommissionen har indledt overtrædelsesprocedure mod Grækenland for manglende meddelelse af gennemførelsesforanstaltninger.

Kommissionen er blevet orienteret om den langsomme udvikling, hvad angår udbud af bredbåndstjenester i Grækenland, i forbindelse med de forespørgsler, som Kommissionen jævnligt fremsætter i ONP-udvalget og Kommunikationsudvalget. Kommissionen har ikke modtaget nogen klager, hverken officielt eller uofficielt, fra operatører vedrørende udbud af ADSL-ledninger i Grækenland. Imidlertid har medlemmer af offentligheden udtrykt bekymring i henvendelser til Kommissionen, som denne har besvaret.

De tidligere lovrammer, der var gældende indtil de blev erstattet af det nye regelsæt den 25. juli 2003, gælder stadig i Grækenland i kraft af de nationale gennemførelsesforanstaltninger. De gamle rammer fastlægger ikke regler for simpelt gensalg af ADSL-ledninger, men regulerer i stedet de vilkår, hvorunder de etablerede selskaber indrømmer andre operatører netadgang og samtrafik. Blandt andet skal de nationale tilsynsmyndigheder sikre, at de etablerede selskaber ikke giver deres konkurrenter netadgang på diskriminerende vilkår.

Kommissionen har underrettet den nationale kommunikations- og postkommission i Grækenland (EETT) og generalsekretariatet for ministeriet for transport og kommunikation om de bekymringer, forbrugerne har givet udtryk for. EETT har rettet forespørgsler til de relevante parter, hvilket har ført til væsentlige prissænkninger, og ifølge EETT ser priserne i dag ikke ud til at afvige fra EU-gennemsnittet. Dog ser det ud til, at margenen mellem engros- og detailpriserne for ADSL-forbindelser stadig er begrænset. EETT er i gang med at undersøge prissætningen og tjenestekvaliteten for at sikre, at OTE ikke tilbyder tjenesten til sine konkurrenter på diskriminerende vilkår.

Kommissionen følger sagen nøje og vil enten indlede overtrædelsesprocedurer, hvis den konkluderer, at Grækenlands forpligtelser over for Fællesskabet ikke er opfyldt fuldt ud, eller gøre brug af sine beføjelser i henhold til EF-traktatens konkurrenceregler, hvis OTE's praksis viser sig at være uforenelig med kravene i artikel 82 i EF-traktaten.

(1) Kommissionens henstilling 2003/311/EF af 11. februar 2003 om relevante produkt- og tjenestemarkeder inden for den elektroniske kommunikationssektor, som er underlagt forhåndsregulering i overensstemmelse med Europa-Parlamentets og Rådets direktiv 2002/21/EF om fælles rammebestemmelser for elektroniske kommunikationsnet og -tjenester, EUT L 114 af 8.5.2003.